**Vedtægter for Maarum Rideklub**

​

*Vedtaget på generalforsamlingen d. 15. november 2001. Stiftet d. 11. januar 1972.*

*Ændret 1/1 2019.*

*Ændret 3/2 2025.*

​

**1.**

Klubbens navn er Maarum Rideklub.

Klubbens hjemsted er Gribskov Kommune.

​

**2.**

Klubbens formål er:

​-at fremme interessen for ridesport og sande dyrkere og yndere af ridesporten til afholdelse af rideundervisning for klubbens medlemmer samt ridekonkurrencer af forskellig art.

-at drive enhver virksomhed, der efter bestyrelsens skøn er egnet til at fremme forestående formål.

​

**3.**

Maarum Rideklub er medlem af Dansk Rideforbund under Dansk Idrætsforbund, hvorfor klubben og ethvert medlem er forpligtet til at rette sig efter de to nævnte forbunds love, reglementer og bestemmelser, herunder de af de pågældende forbund fastsatte voldgiftsbestemmelser.

​

**4.**

I klubben kan optages aktive senior- og juniormedlemmer. Unge mennesker kan kun optages som juniormedlemmer til og med det år, de fylder 18 år. Kun juniormedlemmer, der er fyldt 15 år, har stemmeret. Du skal være medlem for at være valgbar til bestyrelsen, Juniorer er ikke valgbare til bestyrelsen. Enhver, der ønsker at blive optaget som medlem, er berettiget til at blive gjort bekendt med indholdet af klubbens vedtægter, før indmeldelse finder sted. Passive medlemmer kan optages i klubben uden ret til at deltage i konkurrencer og uden stemmeret. Ethvert medlem bekræfter ved sin indmeldelse overholdelse af de til enhver tid gældende reglementer for klubben. Medlemmerne er underkastet klubbens vedtægter, således som de til enhver tid vil være uanset tilkommende ændringer og tilføjelser.

**5.**

Årskontingentet for næstfølgende år fastsættes af bestyrelsen og forelægges den ordinære generalforsamling til endelig afgørelse. Kontingentet er forfaldent til betaling senest den 20. januar. Er kontingentet ikke betalt 3 måneder efter forfaldsdato, slettes vedkommende medlem, der da kun kan optages på ny mod betaling af restance. Start i ridekonkurrencer kan kun finde sted, når kontingentet er betalt.

Nye medlemmer, der optages i 2. halvår af regnskabsåret, betaler kun halvt kontingent.

Der føres en fortegnelse over klubbens medlemmer.

​

**6.**

Udmeldelse af klubben kan ske, når et medlem skriftligt til bestyrelsen fremlægger begæring herom. Midlertidig bortvisning af et medlem kan under rekurs til generalforsamlingen besluttes af den samlede bestyrelse. Eksklusion af et medlem kan kun besluttes af generalforsamlingen. Et af bestyrelsen slettet medlem kan indanke bestyrelsens beslutning for den ordinære generalforsamling, og beslutningen omstødes, såfremt 3/4 af de afgivne stemmer er i det slettede medlems favør.

​

**7.**

Klubbens regnskabsår går fra 1. januar til 31. december. Årsregnskabet opgøres under omhyggelig hensyntagen til tilstedeværende værdier og forpligtelser. Regnskabet forelægges den ordinære generalforsamling til godkendelse efter revision.1 Revisor vælges en gang om året. Alle udvalg skal aflevere afsluttet regnskab til kassereren senest 31. december.

​

**8.**

Klubbens anliggende varetages af en bestyrelse på 7 medlemmer (formand, næstformand, kasserer, sekretær, sportsleder og 2 menige medlemmer), der vælges på den ordinære generalforsamling for 2 år ad gangen, og desuden vælges 2 suppleanter.

Formand og kasserer kan ikke afgå ved samme år. Genvalg kan finde sted.

​

Såfremt bestyrelsesmedlemmer fratræder midt i en periode, indtræder suppleanter og konstituerer sig indtil næste generalforsamling. Klubben tegnes af den samlede bestyrelse. Prokura kan meddeles af den samlede bestyrelse.

Bestyrelsen disponerer over klubbens midler til klubbens formål og træffer alle bestemmelser vedrørende dens virksomhed. Ved optagelse af lån og ved sikkerhedsstillelse kræves underskrift af den samlede bestyrelse.

​

Køb, salg og leje af fast ejendom kræver en generalforsamlings godkendelse. Bestyrelsen har ledelsen af klubben og ansvaret for, at nærværende vedtægter generalforsamlingens lovlige beslutninger bliver overholdt.

​

Klubbens repræsentation i Gribskov Idrætsråd vælges af bestyrelsen. Denne repræsentant behøver ikke være medlem af bestyrelsen.

Klubbens repræsentant i Dansk Rideforbund distrikt 2 vælges af bestyrelsen. Denne repræsentant behøver ikke være medlem af bestyrelsen. Formanden sammenkalder bestyrelsen, leder forhandlinger og drager omsorg for, at der føres protokol over dens beslutninger. Næstformanden træder under formandens forfald i dennes sted. Protokollen oplæses på nærmest følgende møde og underskrives af de på det pågældende møde tilstedeværende bestyrelsesmedlemmer. Bestyrelsen er beslutningsdygtig, når mindst halvdelen af dens medlemmer er til stede. Afstemningen sker ved simpel stemmeflerhed. Ved stemmelighed bortfalder forslaget.

​

Flertallet af bestyrelsen kan forlange, at der afholdes bestyrelsesmøde i løbet af 8 dage, efter at de skriftligt har anmodet formanden eller dennes stedfortræder herom. Såfremt behov for yderligere udvalg måtte opstå, kan disse oprettes af bestyrelsen.

​

**9.**

Generalforsamlingen er klubbens øverste myndighed. Den ordinære generalforsamling afholdes inden udgangen af februar måned. Møde- og stemmeberettigede er alle medlemmer (med mindst 3 måneders medlemskab), der berettiget har betalt kontingent for det regnskabsår, der aflægges regnskab for. Hver af de stemmeberettigede medlemmer har 1 stemme. Der kan stemmes ved skriftlig fuldmagt. Hvert enkelt medlem dog med højst 2 stemmer ud over sin egen. Valgbare til bestyrelsesposter er alle medlemmer, der har opnået den til enhver tid gældende myndighedsalder. Valgbare til udvalgsformandsposter er alle medlemmer, der har opnået den til enhver tid gældende myndighedsalder. Forslag fra medlemmer må for at blive behandlet være indsendt til formanden senest den 15. januar. Ændringsforslag til vedtægterne skal udsendes sammen med indkaldelsen til generalforsamlingen. Tiden og stedet for generalforsamlingen varsles skriftligt til klubbens stemmeberettigede medlemmer senest med 14 dages varsel.

​

Den ordinære generalforsamling har følgende dagsorden:

​

1. Valg af ordstyrer
2. Valg af referent
3. Formand og udvalgsformændenes beretning
4. Fremlæggelse af regnskabet
5. Fremlæggelse af budget for kommende år
6. Indkomne forslag
7. Fastsættelse af kontingent
8. Valg af bestyrelse
   1. Formand
   2. ​Næstformand
   3. Kasserer
   4. Sekretær
   5. Sportsleder
   6. Menige medlemmer
   7. Suppleanter
9. Valg af revisor
10. Championats-kåring
11. Eventuelt

​

​Under punkt 11. kan behandles alt klubben vedrørende, med der kan ikke træffes beslutninger. Generalforsamlingen vælger selv en dirigent, og afstemning herom sker ved håndsoprækning. Bestyrelsen udpeger en protokolfører for generalforsamlingen. Generalforsamlingen er beslutningsdygtig uanset deltagerantal. Afstemningsresultater afgøres ved simpel stemmeflerhed bortset fra de i punkt 6, 11 og 12 nævnte undtagelsestilfælde. Afstemningen kan foregå ved håndsoprækning, men såfremt det forlanges af et medlem, foregår det skriftligt. Optællingen af stemmerne foretages af 4 af forsamlingen valgte stemmetællere.

Ved afstemning betragtes blanke sedler som ugyldige. Ved stemmelighed bortfalder forslaget.

​

**10.**

Ekstraordinær generalforsamling kan indkaldes af bestyrelsen med angivelse af dagsorden i henhold til bestemmelserne for indkaldelse til ordinær generalforsamling, når flertallet af bestyrelsen finder afholdelse af en sådan aktuel, eller senest 14 dage efter anmodning herom skriftlig fra mindst 25% stemmeberettigede medlemmer er afgivet til formanden.

​

**11.**

Ændringer og tilføjelser til vedtægterne kræver, at mindst 2/3 af de afgivne, gyldige stemmer er afgivet til fordel for forslagene.

​

**12.**

Klubben kan opløses, når dette besluttes af to på hinanden følgende generalforsamlinger med mindst 14 dages mellemrum, såfremt 3/4 af de på hver generalforsamling afgivne, gyldige stemmer afgives for opløsning.

Til generalforsamlingerne om klubbens opløsning, skal der sendes skriftlig indkaldelse til alle klubbens medlemmer som anbefalet brev. Den generalforsamling, der endelig vedtager klubbens opløsning, vælger tillige en eller flere likvidatorer til snarest at realisere klubbens aktiver og afvikle alle dens forpligtelser. Fremkommer der som resultat af likvidationen et overskud, tilfalder dette til ridesportslige aktiviteter i det distrikt under Dansk Rideforbund, klubben tilhører og fordeles ved distriktets foranstaltning.